Ŋga pra da lawee ŋga praa yeeri Gethsemane nu kre, bawa wra yo u twanfɛɛnlɛ pre pan mbo, “E tni mna, mbe ni sɛ nyiɛtali mbe pan tun.”
A wra Peter, na James, na John wru mna ya uyɛ na. Ŋga pra sɛ yiɛ chiɛri kre, wrekroo na u yii kpɔɔ.
A wra kna mu yo pe pan mbo, “Fooro ni yii kpɔɔ na shie kumu nu. E tni e na sri, yaa shia ŋunu.”
A wra pe ti wa mna sɛ yiɛ chiɛri, mna juule tra, mna nyiɛtali mbo, “Na kie ja, ti mbe kanyana nyjila ŋga ni wa mbe tro.”
A wra kna mbo, “Abba, Ndoo! Mu ja na yira kro pini, kena kanyana gbɔyira ŋga flo ni mbɛɛ na mu sɛ. Imi na mi chaa ma, la, imi na ŋu chaa ki pe.”
Ŋga wra ndru mu pan kre, wra pan mu da na pe ŋunu, a wra kna mu yo Peter pan mbo, “Simon, mu sni ra? Kena mu n ja mu shie nyjila nunu kuraa.
E yiɛ tɛɛ, e na nyiɛtali, mbe yaa shia to nyu chaara kee nu. Ŋumu chaa, la, wejiŋge pe yiɛyiɛ.”
A Yesu na ndru mu sɛ nyiɛtali shiinwo na, mna kee nunu kre chɔɔ yo.
A wra ndru mna pan mu da na pe ŋunu na, na ŋunumu kre wɛ pe na kuraa. Ki tia pe nsra chin imi na pie yo.
A wra ndru mna sɛ mu pan gbee taarɛwo, mna pan mu pe da na pe ŋunu tɛ, a wra yo pe pan mbo, “Ee wa mu sni na wuui tɛ ra? Ki yila ma. Nyjila kre da mbe pe mi Lewo Biblɔ wre wɔ mbe le sisampefɛɛnlɛ kɛɛ.
Kena e yiri mbe o sɛ. E le, ŋmba we ni wɔ mbe ŋga wre, u mbra mna.”
Titɛɛ kre nu, ŋga wraa wa mu yire wa na paara kre to, a Judas, pe kɛmbɔshiin pre nunu na pan wa. Na lenɛɛrɛ mblɛ pe brɔfiɛnlɛ, na vɛɛn yii yii mu yiri srawɔfɛɛnlɛ loplombo pre, na nyinafɛɛnlɛ, na chia loplombo pree wa mu taa u kro.
Na ŋmba we u wɔ mbe pe ŋga wre, pe nyina na, “Ŋmba gbeŋge mbe shiun kre, wre wi. Kena e u yii chichie e sɛ na u ni.”
Ŋga pra da u na kre, titɛɛ kre nu to, a wra pan Yesu jaara, mbo, “Nyinafun,” to, mna u gbeŋge shiun.
A leele pre na sɛ u yii.
A leele mblɛ praa wa wa pre wa na brɔfiɛn tini mna srawɔfun lopom wre sumifun ndie chieri mu kun.
A Yesu na kna mu yo pe pan mbo, “E pan ni pan na brɔfiɛnlɛ, na vɛɛn ni mbe paan ni yii na kokɔɔn wi mii?
Ŋga nii wa e jaara Suminyuŋgo nyjila kro nu, na e nyina kre, e n ni yii wa. La, imi kie pe mbe kee kre pe nyunɔ kre pan ma kre ki tia.”
Ŋga kra pan ma kre, u twanfɛɛnlɛ pre na fɛ mu laa u kro.
A nyanyjɛble wa na mbɔfiŋge tɔ mu taa u kro, a pra wre yii na,
a wra u yoŋgo kre kun mu wa pe pan mna fɛ mu sɛ wejiwaara.
A pra sɛ na Yesu ni srawɔfun lopom titi wre pan, a srawɔfɛɛnlɛ loplombo pre na chia loplombo pre na nyinafɛɛnlɛ pre kro na pan mu fni.
Peter na taa pe kro mu lalaa wa wre na Yesu pan, mna sɛ le srawɔfun lopom wre katoo lam wa, mna sɛ chaa sumifɛɛnlɛ pre nu mu tni na kanhun yuai.
A srawɔfɛɛnlɛ loplombo pre na leele mblɛ pra fni wa pre, naa kpra dansiɛrɛ kee ka chaa, mbe yire ki na mbe Yesu gbo, a pe nsraa kee ka taa.
Bawa leele tataara plɛ na kafinɛ dansiɛrɛ li mu u taan, a pe dansiɛrɛ yire krɛrɛ na yili yi yɛyɛ.
A plɛ na yiri mna kafinɛ dansiɛrɛ ka li mna Yesu taan mbo,
“O loo a wraa yuu na, mbe Suminyuŋgo badaaŋga ŋga pe kɛnyi tɛɛ mu sin kre juari, mbe ndru mbe ki sin ble taarɛ ni, ŋga pe n kɛ tɛɛ mu sin.”
Pre dansiɛfɛɛnlɛ pre kuraa nyu na yili yi yɛyɛ na.
A srawɔfun lopom wre na yiri mu yire lalaa, mna Yesu wie mbo, “Ma nyu kun ra? Ŋgi mu pieri a pra kee nyjɛ nyini yuu na taari mu na ŋga hin?”
A Yesu na u nyu tɔ, hali u nsra nyu kun na ndro ni. A srawɔfun lopom wre na ndru mu u wie na mbo, “Ŋu wi Kristo, Nyiɛkpɔɔ biblɔ wree?”
A Yesu na kna mbo, “Mi wi, a ee mi Lewo Biblɔ wre nya na ni tni Jaŋga kre kalie, mbra paan tloe nu nyjeeri.”
A srawɔfun lopom wre na wre titi dodoŋgi tini mu wla uyɛ na, imi u krɔ na kun kre na, mna kna mbo, “Dansiɛrɛ ŋgi o chaa na hin?
E u jiɛnlɛ kee ŋga loo ŋgaa? A mni e jawa hin?” A pe kro na u gbun pimi ni, na u fna kumu ni.
A plɛ naa tɛɛnrɛ hlu na woni u na, mna u yiɛ fo, na u gbuun kaŋgroe, na yuu u pan mbo, “Ŋmba u mu gbun nya mu yo o pan.” A lawee shiefɛɛnlɛ pre naa u gbuun ka na.
Ŋga Peter naa wa kagbala kpɔɔ wa kre, a chiɛlɛ mblɛ pe srawɔfun lopom wre sumi pre nunu na pan wa,
mna Peter nya na uu wa mu tni na kanhun yuai. A wra u le komm mbo, “Ŋu na Yesu Nazareth wo wre ma e nyaari kree?”
A wra kaala mbo, “Ni n u chin, a ni n kee ŋga mu yuu ŋga kuraa nɔɔloo.” A wra yiri wa mna sɛ jlonwee nyu taanhaa na wa, to a ŋgoplɔ jle na nyɛni.
A bichable wre na ndru mu pan mu u da wa na, mna kna na yuu leele mblɛ praa wa wa pre pan mbo, “E le, blɔ ŋmba u chaa Yesu leele pre nu.”
A Peter na ndru mu kaala na. Praa wa wa maa, a leele mblɛ praa wa wa pre wa na kna mu yo Peter pan mbo, “Yɛŋgɛ yi. Ŋu, mu chaa pe nu. Galilee wo wi ŋu.”
Bawa Peter naa uyɛ suni kuraa na dani, mbo, “Ndro ŋmba kee e yuu ŋga kuraa, ni n u chin.”
Titɛɛ kre nu to, a ŋgoplɔ na nyɛni shiinwo. A Peter na kee ŋga Yesu na yo u pan kre sɔɔnri, na wra yo na ŋgoplɔ wa nyɛni gbee shiin, na u kaala gbee taarɛ na u n u chin. Ŋga wra ki sɔɔnri kre to, a wraa nyɛni.